b"\n_START_ARTICLE_\nJana Andolan 2006\n_START_PARAGRAPH_\nJana Andolan er et navn p\xc3\xa5 nepali p\xc3\xa5 det store demokratioppr\xc3\xb8ret i Nepal i april 2006._NEWLINE_Jana Andolan betyr egentlig folkebevegelse, og transkriberes ofte som Jan Andolan, janandolan, janaandolan. Jana Andolan brukes ogs\xc3\xa5 som et navn p\xc3\xa5 det store demokratioppr\xc3\xb8ret i 1990 (se Jana Andolan 1990). Oppr\xc3\xb8ret i 2006 har ogs\xc3\xa5 blitt kalt Lokatantra Andolan (demokratibevegelsen), og etterhvert stadig oftere Jana Andolan II._NEWLINE_Oppr\xc3\xb8ret begynte 5. april. Det endte 24. april med at diktatoren kong Gyanendra m\xc3\xa5tte gi fra seg makta til parlamentet, som hadde v\xc3\xa6rt oppl\xc3\xb8st i 4 \xc3\xa5r.\n_START_SECTION_\nGyanendras statskupp\n_START_PARAGRAPH_\nKong Gyanendra, som overraskende kom til makta etter en mystisk massakre p\xc3\xa5 Kathmandus slott i 2001, st\xc3\xb8tta alt under sitt f\xc3\xb8rste halv\xc3\xa5r ved makta innf\xc3\xb8ring av unntakstilstand og mange innskrenkinger i de demokratiske fri- og rettighetene._NEWLINE_V\xc3\xa5ren 2002 st\xc3\xb8tta han at statsminister Sher Bahadur Deuba avsatte alle lokale kommunestyrer. I mai st\xc3\xb8tta han at Debua oppl\xc3\xb8ste parlamentet som var valgt i 1999. I oktober avsatte han Debua og tok for f\xc3\xb8rste gangen makta sj\xc3\xb8l. Dette var f\xc3\xb8rste fase i Gyanendras statskupp,som mange oppfatta som ei planmessig utvikling i retning av et nytt kongelig diktatur som det som fantes fra 1960 til 1990._NEWLINE_Fra h\xc3\xb8sten 2002 regjerte Gyanendra ved \xc3\xa5 sette inn statsministre med svak st\xc3\xb8tte i det oppl\xc3\xb8ste parlamentet og i folket, som dermed blei avhengig av ham._NEWLINE_H\xc3\xb8sten 2004 blei det klart at han ikke var forn\xc3\xb8yd med dette systemet og forberedte et statskupp. Kuppet kom 1. februar 2005. Fra da av fungerte Gyanendra ogs\xc3\xa5 som statsleder._NEWLINE_I regjeringa tok han med ekstreme monarkistiske politikere som Tulsi Giri og Khamal Thapa. Han varsla at han planla valg sj\xc3\xb8l om alle viktige parlamentariske partier boikotta ham, og oppmuntra til dannelsen av mange sm\xc3\xa5, rojalistiske partier. Dette blei forst\xc3\xa5tt som at han planla ei ny utgave av det kongelige diktaturet som hans far Mahenrda innf\xc3\xb8rte, det s\xc3\xa5kalte Panchayat-demokratiet.\n_START_SECTION_\nDen demokratiske alliansen mot kongen\n_START_PARAGRAPH_\nGyanendra begrunna sitt statskupp med at det var n\xc3\xb8dvendig for \xc3\xa5 vinne borgerkrigen mot maoistene. Men i praksis f\xc3\xb8rte det til at alle hans motstandere slutta seg sammen._NEWLINE_De st\xc3\xb8rste parlamentariske partiene, som hadde ligget i bitter strid siden 1991, slutta seg sammen i Sjupartialliansen for demokrati i Nepal._NEWLINE_Nepals Kommunistiske Parti (maoistisk), hadde i flere \xc3\xa5r tilbudt disse partiene et samarbeid mot kongen, som de hadde avsl\xc3\xa5tt. P\xc3\xa5 v\xc3\xa5ren 2005 var det tydelig at de var mer positive._NEWLINE_India som fra 2001 hadde gitt Gyanendra st\xc3\xb8tte i borgerkrigen, svingte etter statskuppet om til \xc3\xa5 bli for av et s\xc3\xa5nt samarbeid. Det fikk avgj\xc3\xb8rende betydning._NEWLINE_Det st\xc3\xb8rste, n\xc3\xa6rmest sosialdemokratiske kommunistpartiet i India, Communist Party of India (Marxist) (kjent som CPM) var alliert med den indiske regjeringa (et \xc2\xabregjeringsparti utafor regjeringa\xc2\xbb) Dets representant Sitaram Yechuri skal ha v\xc3\xa6rt en sentral formidler b\xc3\xa5de mellom de nepalske maoistene og den indiske regjeringa, og i forhandlingene mellom maoistene og de parlamentariske partiene._NEWLINE_I november 2005 forhandla NKP (Maobadi) og Sjupartialliansen seg fram til en avtale i 12 punkter i Delhi. I avtalen sa maoistene at de ville respektere flerpartidemokrati, ytringsfrihet osv, og godta det dersom befolkninga stemte dem ned i valg. Sjupartialliansen godtok maoistenes krav (som egentlig er et gammalt demokratisk l\xc3\xb8fte fra det f\xc3\xb8rste demokratioppr\xc3\xb8ret i 1951) om at det skal velges ei grunnlovsgivende forsamling, som bl.a. kan legge grunnlag for en sekul\xc3\xa6r stat og ta stilling til sp\xc3\xb8rsm\xc3\xa5let om republikk. P\xc3\xa5 dette grunnlaget sa maoistene seg villige til \xc3\xa5 avslutte den snart ti \xc3\xa5r gamle borgerkrigen.\n_START_SECTION_\nAvtrale om oppr\xc3\xb8r\n_START_PARAGRAPH_\nDette f\xc3\xb8rte til at da NKP (Maobadi) i januar 2006 avslutta en ensidig v\xc3\xa5penhvile som hadde vart et halvt \xc3\xa5r, la Sjupartialliansen all skyld p\xc3\xa5 kongen._NEWLINE_Den nye alliansen fikk sin f\xc3\xb8rste praktiske pr\xc3\xb8ve da den boikotta Gyanendras \xc2\xabkommunevalg\xc2\xbb 6. februar, der knapt 10% av velgerne kunne delta og bare sm\xc3\xa5 rojalistpartier stilte opp. Boikotten var en stor suksess. Mange steder m\xc3\xa5tte valget avlyses p\xc3\xa5 grunn av mangel p\xc3\xa5 kandidater. Offisiell deltakelse var rundt 20%, men det blei hevda at den virkelige deltakelsen var lavere. Valgfarsen blei ford\xc3\xb8mt internasjonalt, ogs\xc3\xa5 av kongens hovedallierte USA._NEWLINE_I mars var det nye samtaler mellom NKP (Maobadi) og Sjupartialliansen i Delhi. De to partene kom fram til ei felleserkl\xc3\xa6ring der de forplikta seg til \xc3\xa5 danne ei overgangsregjering som skal forberede valg til ei grunnlovsgivende forsamling. De uttrykte enighet om at bare en stor folkebevegelse kunne f\xc3\xa5 til dette, og varsla at en s\xc3\xa5nn bevegelse skulle starte i april._NEWLINE_Et problem dukka opp helt p\xc3\xa5 slutten, da lederen for Nepali Congress (Democratic) Debua nekta \xc3\xa5 undertekne erkl\xc3\xa6ringa sammen med maoistene. (NC(D) var sammen med 4 av de 7 partiene i alliansen ikke representert under sj\xc3\xb8lve forhandlingene i Delhi, men fikk erkl\xc3\xa6ringa til godkjenning etterp\xc3\xa5.). (Debua fikk 2 \xc3\xa5rs fengsel for korrupsjon sommeren 2005 men slapp overraskende ut v\xc3\xa5ren 2006. Noen kommentatorer hevda at det var for at han skulle skape indre problemer i Sjupartialliansen.)_NEWLINE_Problemet blei l\xc3\xb8st ved at Sjupartialliansen og maoistene sendte ut samme uttalelse hver for seg. N\xc3\xa5 var alt klart for folkeoppr\xc3\xb8ret.\n_START_SECTION_\nOppr\xc3\xb8ret i april 2006\n_START_PARAGRAPH_\nForan oppr\xc3\xb8ret ba Sjupartialliansen offentlig maoistene om \xc3\xa5 oppheve den 3 m\xc3\xa5neder lange blokaden av veiene i de hadde varsla. NKP (Maobadi) gikk med p\xc3\xa5 det, og erkl\xc3\xa6rte ogs\xc3\xa5 en ensidig v\xc3\xa5penhvile i Kathmandudalen mens protestbevegelsen varte._NEWLINE_Ved starten erkl\xc3\xa6rte Sjupartialliansen at den skulle gjennomf\xc3\xb8re en generalstreik i fire dager, fra den 5. til den 8. april, som skulle ende med et stort folkem\xc3\xb8te den 8. april.\n_START_SECTION_\nMaoistene pressa p\xc3\xa5 utafra\n_START_PARAGRAPH_\nB\xc3\xa5de kongens diktatur og oppr\xc3\xb8ret i april 2006 er f\xc3\xb8lger av borgerkrigen som NKP (Maobadi) starta i 1996._NEWLINE_Statskuppet i 2005 avsl\xc3\xb8rte trolig et gammalt \xc3\xb8nske fra Gyanendra om \xc3\xa5 gjenopprette det kongelige diktaturet fra f\xc3\xb8r 1990. Men maoistenes store framganger fram til 2004 blei et godt p\xc3\xa5skudd for kupp. P\xc3\xa5 den andre sida gjorde statskuppet at NKP (Maobadi) kunne oppn\xc3\xa5 den alliansen med de legale partiene som maoistene har s\xc3\xb8kt i flere \xc3\xa5r._NEWLINE_Maoistenes problem ser ut til \xc3\xa5 ha v\xc3\xa6rt at de etter framgangen fram til \xc3\xa5r 2001 ikke klarte \xc3\xa5 vinne nok politisk st\xc3\xb8tte i storbyene til \xc3\xa5 ta makta i hele landet. Dermed m\xc3\xa5tte det s\xc3\xb8ke kompromiss: En allianse med de legale parlamentariske partiene, som tross alle sine problemer fortsatt har viktig politisk st\xc3\xb8tte i Kathmandudalen, der den politiske makta i Nepal sitter._NEWLINE_Etter at avtalen med Sjupartialliansen blei oppretta, virker det klart at det er maoistene som har pressa p\xc3\xa5 for at de nye allierte skulle pr\xc3\xb8ve \xc3\xa5 styrte kongen._NEWLINE_I den betydninga er det NKP (Maobadi) som pressa fram oppr\xc3\xb8ret i april.\n_START_SECTION_\nDe var innafor ogs\xc3\xa5\n_START_PARAGRAPH_\nI ettertid har det kommet fram opplysninger som viser at NKP (Maobadi) ogs\xc3\xa5 spilte ei viktig rolle i \xc3\xa5 organisere oppr\xc3\xb8ret, ogs\xc3\xa5 inne i Kathmandu og andre store byer._NEWLINE_De f\xc3\xb8rste store demonstrasjonene var i provinsen. Her har maoistenes sterke organisasjon p\xc3\xa5 landsbygda sikkert hatt mye \xc3\xa5 si, uansett hvilke partiflagg demonstrantene m\xc3\xb8tte opp med._NEWLINE_NKP(Maobadi) sendte hundrevis av aktivister inn i Kathmandu ved begynnelsen av oppr\xc3\xb8ret. De deltok i lokal mobilisering (ogs\xc3\xa5 kamuflert som medlemmer av de legale partiene og uavhengige organisasjoner), blokkerte veier, organiserte konfrontasjoner med politiet osv._NEWLINE_Lekhnath Neupane, leder for maoistenes sterke studentorganisasjon (ANNFSU (R), kom inn i Kathmandu f\xc3\xa5 dager etter at demonstrasjonene starta. Det samme gjorde Gunaraj Lohani, leder for maoistenes l\xc3\xa6rerforbund._NEWLINE_Studenter viktig som sjokktropper fra starten, og blant dem har maoistene st\xc3\xb8tte, ogs\xc3\xa5 i Kathmandu. Ettersom oppr\xc3\xb8ret vokste og de legale partienes ledere blei mindre dominerende, kan maoistene ha betydd mer, b\xc3\xa5de ved \xc3\xa5 mobilisere folk fra landsbygda inn til byene, og ved \xc3\xa5 organisere deltakelse av bygdefolk og arbeidere i byene._NEWLINE_I l\xc3\xb8pet av oppr\xc3\xb8ret organiserte NKP (Maobadi) ogs\xc3\xa5 protester gjennom frontorganisasjoner som Loktantrik Sanyukta Morcha (Democratic United Front \xe2\x80\x93 Den Demokratiske Enhetsfronten), leda av tidligere medlem i overhuset for NKP (ML) Ram Man Shresta, og Rastriya Jana Manch (National People's Front \xe2\x80\x93 Den Nasjonale Folkefronten), en ny organisasjon leda av tidligere generalsekret\xc3\xa6r i NKP (Masal) Bhakta Bahadur Shresta._NEWLINE_At NKP (Maobadi)s partiflagg dukka opp i massene p\xc3\xa5 slutten av oppr\xc3\xb8ret, viser at partiets organisasjon var tilstede. Hvor stor rolle det spilte kan bli kjent i framtida, n\xc3\xa5r historikerne kan intervjue de som var med.\n_START_SECTION_\nKampen for republikk\n_START_PARAGRAPH_\nAller viktigst var det trolig at noen av NKP(Maobadi)s viktigste paroler fikk ei oppslutning i Kathmandudalen som ser ut til \xc3\xa5 ha overraska b\xc3\xa5de partiledelsen og partiets motstandere._NEWLINE_Dette gjelder bl.a. kravet om republikk, som Prachanda n\xc3\xa6rmest sa seg villig til \xc3\xa5 legge p\xc3\xa5 hylla under forhandlingene med Sjupartialliansen. Jo st\xc3\xb8rre demonstrasjonene blei, jo kraftigere blei kravet om republikk._NEWLINE_Det samme gjelder de n\xc3\xa6r tilknytta krava om valg p\xc3\xa5 grunnlovsgivende forsamling og sekul\xc3\xa6r stat. Dette har v\xc3\xa6rt sentrale demokratiske krav fra 1950, og at de ikke blei gjennomf\xc3\xb8rt etter det forrige store demokratioppr\xc3\xb8ret i 1990, skapte stor skuffelse blant et stort flertall av nepalesere som spenner fra moderne sekularister i storbyene til unge kvinner, fattigb\xc3\xb8nder, lavkaster og kastel\xc3\xb8se, og religi\xc3\xb8se og nasjonale minoriteter._NEWLINE_Det viste seg at disse krava er veldig popul\xc3\xa6re p\xc3\xa5 gata i Kathmandu, ogs\xc3\xa5 i kretser der maoistene sj\xc3\xb8l har liten st\xc3\xb8tte (bl.a. i studentorganisasjonene til de store partiene)._NEWLINE_Politisk blei derfor NKP (Maobadi) st\xc3\xa5ende som det partiet som sa akkurat det demonstrantene p\xc3\xa5 gata i hovedstaden ropte: Republikk, grunnlovsgivende forsamling, sekul\xc3\xa6r stat._NEWLINE_Om dette vil gi uttelling i sterk framgang for partiet sj\xc3\xb8l i Kathmandudalen, vil tida vise.\n_START_SECTION_\nHva betyr dette for etterspillet?\n_START_PARAGRAPH_\nDe politiske vinnerne av Jana Andolan 1990 var i f\xc3\xb8rste omgang Nepals Kongressparti, i andre omgang den moderate delen av kommunistbevegelsen som i 1991 organiserte partiet UML._NEWLINE_Begge disse partiene begynte alt ved avslutningen av oppr\xc3\xb8ret \xc3\xa5 jobbe for \xc3\xa5 hindre at det gikk for langt._NEWLINE_Kongresspartiet \xc3\xb8nska for eksempel \xc3\xa5 beholde monarkiet, mens massene p\xc3\xa5 gata krevde republikk. (En av grunnene til at G.P. Koirala gikk mot kravet om ei grunnlovsgivende forsamling, var at han var redd for at velgerne ville stemme for republikk.) Disse to partiene gikk ogs\xc3\xa5 med p\xc3\xa5 kongens krav om \xc3\xa5 beholde Nepal som en hinduisk stat, UML i f\xc3\xb8rste omgang mer forbeholdent, men f\xc3\xa5 \xc3\xa5r etterp\xc3\xa5 st\xc3\xb8tta begge partier den ganske kongevennlige og hinduvennlige grunnlova av 1990 fullt ut._NEWLINE_I Jana Andolan 2006 er disse partiene ogs\xc3\xa5 vinnere, men den virkelig store vinneren er NKP(Maobadi)._NEWLINE_Kongresspartiet og UML gikk ogs\xc3\xa5 p\xc3\xa5 slutten av 2006-oppr\xc3\xb8ret med p\xc3\xa5 kompromisser som NKP(Maobadi) var mot \xe2\x80\x93 spesielt at de godtok at kong Gyanendra blei sittende, noe maoistene var sterkt mot._NEWLINE_NKP (Maobadi) kom ut av oppr\xc3\xb8ret som et legalt parti, som kunne holde lovlige demonstrasjoner i Kathmandu og forberedte seg p\xc3\xa5 \xc3\xa5 \xc3\xa5pne aviser og kontorer._NEWLINE_Maoistene hadde ikke noe \xc3\xb8nske om kompromisser med kongemakta etter oppr\xc3\xb8ret. Det samme gjaldt de fleste demonstrantene, som huska hvordan krava fra 1990 forsvant etter at oppr\xc3\xb8ret seira._NEWLINE_Kombinasjonen av maoistoppr\xc3\xb8rerne, som kontrollerte 80% av landet, og gata i storbyene, som hadde vist at den krevde at kongen skulle vekk, s\xc3\xa5 ut til \xc3\xa5 \xc3\xa5pne mulighetene for et mye mer radikalt etterspill i 2006._NEWLINE_NKP (Maobadi) forhandla derfor med Sjupartialliansen ut fra styrke etter at oppr\xc3\xb8ret var over. Etter at Sjupartialliansen hadde godtatt at kongen blei sittende, skyntet den seg \xc3\xa5 erkl\xc3\xa6re at den ville innfri maoistenes viktigste politiske krav om frigiving av fanger, ei overgangsregjering der maoistene skulle delta, og valg til ei ny grunnlovsgivende forsamling._NEWLINE_Kongehuset visste ogs\xc3\xa5 at dersom maoistene fikk sin vilje gjennom, betydde det slutten 250 \xc3\xa5r med konger fra Shah-dynastiet i Nepal._NEWLINE_H\xc3\xa6ren, som var i hard kamp med maoistene helt til slutten av april, var dessuten intakt og hadde samme ledelse._NEWLINE_Om kongehuset og h\xc3\xa6ren ville pr\xc3\xb8ve \xc3\xa5 redde det gamle systemet ved \xc3\xa5 fors\xc3\xb8ke et nytt kupp eller p\xc3\xa5 andre m\xc3\xa5ter starte borgerkrigen igjen, var vanskelig \xc3\xa5 vurdere etter oppr\xc3\xb8ret v\xc3\xa5ren 2006."